tartuNLP/wikipedia-smugri-20251201 huggingface dataset:
Eyes Set to Kill

Eyes Set to Kill on yhdysvaltalainen post-hardcore-yhtye, joka on perustettu vuonna 2004 Tempessa, Arizonassa.
Historia.
Yhtyeen perustivat siskokset Alexia (kitara ja laulu) ja Anissa Rodriguez (basso) vuonna 2004, jonka jälkeen yhtyeeseen tulivat mukaan screamo ja syntetisaattoria soittava Brandon Anderson, toinen kitaristi Greg Kerwin ja rumpali Caleb Clifton. Yhtyeen ensimmäistä EP:tä "When Silence is Broken The Night Is Torn" on myyty yli 11 000 kopiota.
Eyes Set to Kill nousi julkisuuteen perustamisensa jälkeen internetmainostamisen myötä. Se oli muun muassa 10 kuukauden ajan MySpace-sivuston suosituimpia yhtyeitä, joilla ei ole levytyssopimusta.
Legalismi (kiinalainen filosofia)

Legalismi () oli yksi neljästä kiinalaisen filosofian tärkeimmästä koulukunnasta Kiinan Kevättä ja syksyä ja Taistelevat läänitysvaltiot -kausilla. Tämä kausi, noin vuosina 770–221 eaa., oli Kiinassa suuren kulttuurisen ja intellektuaalisen kehityksen aikaa, ja siksi sitä kutsutaan nimellä Sata koulukuntaa.
Historia.
Legalismin perustajana on usein nähty kungfutselainen filosofi Xunzi, koska hänen oppilaistaan Han Fei ja Li Si olivat kummatkin legalisteja. Li Sin johdolla legalismista tuli Qin-dynastian valtiofilosofia. Jotkut tutkijat ovat pitäneet hänen legalismiaan varhaisimpana tunnettuna totalitarismin muotona.
Oikeusfilosofia.
Legalismi oli luonteeltaan käytännöllistä poliittista filosofiaa ja oikeusfilosofiaa, eikä se esittänyt teoreettisia kysymyksiä luonnosta tai elämän tarkoituksesta. Kiinalaisessa kontekstissa legalismi tarkoittaa näin filosofiaa, joka kannattaa lain valtaa. Näin sen merkitys eroaa termin ”legalismi” käytöstä länsimaisessa oikeusfilosofiassa.
Koulukunnan merkittävin filosofi Han Fei katsoi, että hallitsijan tulee hallita alamaisiaan seuraavan kolmen periaatteen mukaisesti:
Katrina Lumikallio

Katrina Lumikallio (s. 1977) on suomalainen sukupuolentutkija ja ex-gay-liikkeiden kriitikko. Lumikallio opiskeli 2000-luvun puolivälissä Jyväskylän yliopistossa naistutkimusta ja erikoistui sen alueella queer-tutkimukseen. Hänet tunnetaan viileän kiihkottomasta tutkimusotteestaan. 
Lumikallio on hoitanut Yhteys-liikkeen sihteerin tehtäviä vuodesta 2008 lähtien ja hän kuuluu FinnQueer-verkkolehden toimituskuntaan. Tasavertaisuusaktivisti yht.tri Olli Stålströmin ohella Lumikalliosta on tullut Suomen nykyhetken tunnetuimpia ex-gay-liikkeiden tai ex-gay-ideologian (tunnetaan myös nimillä konversio- ja eheytysideologia) analysoijia. Eheyttäjät pyrkivät rakentamaan homoseksuaalisesti suuntautuneelle heteroseksuaalisen identiteetin. Lumikallio kritisoi tätä kristilliseltä pohjalta lähtevää eheytysideologiaa ja katsoo, että se sisältää aineksia sekä uskonnollisista että psykoanalyyttisesta argumentaatiosta.
BbPress

bbPress on ilmainen avoimen lähdekoodin keskustelupalstaohjelmisto. Sen käyttö vaatii palvelimelta PHP-tuen ja MySQL-palvelimen. Uudistunut ja vakaa 1.0-versio ilmestyi heinäkuussa 2009. Tuki bbPress-versioille, jotka ovat alle 1.0 loppui vuoden 2010 lopussa. bbPressin kehitys on paikoillaan ja vaarassa loppua. bbPress korvataan lähikuukausien aikana kokonaan WordPressiin asennettavalla lisäosalla. Näin tapahduttua bbPressin itse asennettavan version kehitys loppuu kokonaan.
Myanmarin ympäristöpolitiikka

Myanmarin ympäristöpolitiikan arkea ovat monimuotoiset ja pitkäkestoiset ongelmat, joiden ratkaisemista vaikeuttaa maan sulkeutuneisuus. Vallassa oleva sotilasjuntta rajoittaa merkittävästi kansalaisten perusoikeuksia. Rajoitukset lehdistönvapauteen, kansalaistoimintaan ja ulkomaisten tarkkailijoiden maahanpääsyyn vaikuttavat myös ympäristöpolitiikassa.
Myanmarin ympäristöpoliittisiin haasteisiin kuuluvat energiantuotannon, kuten öljyntuotannon ja suurvesivoimaloiden, vaikutukset, villieläinten salametsästys ja niistä saatavien varojen, kuten norsujen ja norsunluun salakauppa, sekä holtiton metsien käyttö. Germanwatchin Global Climate Risk Indexin mukaan Myanmar oli vuonna 2004 myös maailman maista kymmenen suurimpia ilmastoon liittyvistä luonnonmullistuksista vaurioita saaneen maan joukossa. Nargis-myrsky huhtikuussa 2008 johti laajaan riippumattomien avustusjärjestöjen tukeen Myanmarin ihmisille. Myanmar kuitenkin esti Yhdysvaltojen sotalaivojen maihin pääsyn. Satojatuhansia ihmisiä jäi kodittomaksi ja mahdollisesti ainakin osa rannikon pelloista suolaantui merivedestä.
Ympäristönsuojelu.
Norsut.
Myanmarissa on suuri norsukanta: 4 000–5 000 norsua. Kansainvälinen Cites-sopimus kieltää norsujen ja norsunluutavaroiden kaupan. Villieläinkauppaa valvovan Traffic-järjestön tammikuussa 2009 julkaiseman raportin mukaan Myanmarista on tulossa norsujen ja norsunluun kaupan keskus.
Padot.
Ympäristöjärjestöt ovat arvostelleet sotilasjunttaa patohankkeista, muun muassa koska ne johtavat laajoihin pakkomuuttoihin.
Metsähakkuut.
Juntta sallii laajoja metsähakkuita, mikä kaventaa villieläinten elintilaa.
Ukrainan energiapolitiikka

Ukrainan energiapolitiikka kertoo Ukrainan energiapolitiikasta eli energian käytön kehityksestä ja ohjaamisesta mukaan lukien energiantuotanto, sähköntuotanto, lämmöntuotanto, jakelu, kulutus ja yhteiskunnallinen vaikuttaminen ja keskustelu aiheesta. Siihen sisältyvät lait, sopimukset, verot ja ohjauskeinot.
Ydinvoima.
Enerhoatom on valtion ydinvoimayhtiö. Se on perustettu Kiovassa 17. lokakuuta 1996. Työntekijöitä on 38 000. Liikevaihto on 1,5 miljardia euroa.
Tšernobylin ydinvoimalaonnettomuus Ukrainassa vuonna 1986 oli vakavin ydinonnettomuus maailmassa vuoden 2008 loppuun mennessä. Tšernobylin taloudellisiksi kustannuksiksi on arvioitu satoja miljardeja dollareita. Ukrainalaisista 7 prosenttia (noin 3,3 miljoonaa ihmistä) sairastui onnettomuuden seurauksena. Alle 4-vuotiaista lapsista kolmasosa sairastui kilpirauhassyöpään. Onnettomuus ei rajoittunut Ukrainaan, vaan levisi laajalle alueelle. Laskeumasta 70 prosenttia kohdistui Valko-Venäjään.
Maakaasu.
Ukraina ostaa maakaasua Venäjältä. Kaasua ei osteta Gazpromilta suoraan vaan välittäjäyhtiöiden kautta. Venäjä on sulkenut kaasuvirran kauppapoliittisista syistä uutena vuotena vuonna 2006 ja vuonna 2008. Ukrainalla on noin 3 kk maakaasuvarat. Euroopan unioni ostaa käyttämästään maakaasusta neljäsosan Venäjältä ja siitä 80 % tulee Ukrainan kautta. Venäjä on riippuvainen Ukrainasta maakaasun myynnissä Eurooppaan.
Välittäjäyhtiöt.
Ukrainalainen kaasuyhtiö Naftogaz on vanha valtion monopoli. Sen asiakkaita ovat kunnat ja kansalaiset. Naftogazin johtaja on Oleg Dubina. Naftogaz ostaa kaasun välittäjäyhtiöltä Rosukrenergo. Rosukrenergo tekee voitto myymällä maakaasua Eurooppaan. Rosukrenergosta omistaa puolet Gazprom ja toisen puolen ukrainalainen yhtiö. Lehtitietojen mukaan tällä hetkellä se tarkoittaa Dmytro Firtaš nimistä liikemiestä. Toinen välittäjäyhtiö on Ukrazenergo. Se myy kaasua Ukrainassa yrityksille. Ukrazenergon perustivat Naftogaz ja Rosukrenerg vuoden 2006 alussa.
Hiili.
Zasyadko Mine oli vuonna 2007 Ukrainan suurin hiilikaivos. Siellä oli 10 000 työntekijää ja hiiltä tuotettiin 10 000 tonnia päivässä. Hiilikaivoksissa oli suuria onnettomuuksia vuosina 2000–2008, muun muassa 18. marraskuuta 2007 ja 8. kesäkuuta 2008.
Tuulivoima.
Ukrainassa oli yhteensä 89 MW tuulivoimakapasiteettia vuoden 2007 lopussa. Tuulivoimaa edistää Ukrainian Wind Energy Association (UANE). EWEAn jäsen on myös Madesta Developments Ltd. Tuulivoiman rakentaminen Ukrainaan sisältyy Euroopan unionin päästökauppajärjestelmään. Vuonna 2008 suunnitteilla oli 300 MW tuulivoimaa Ukrainaan. Ukrainalla on suuret tuulivoimavarat.
Suomen muinaismuistoyhdistys

Suomen Muinaismuistoyhdistys on alansa tieteellistä julkaisu- ja valistustoimintaa harjoittava yhdistys. Sääntöjensä mukaan sen tarkoitus on "edistää Suomen maan ja kansan sekä Suomen suvun ja sen asuma-alueiden [...] muinaisuutta valaisevia muinaistieteellisiä, kansatieteellisiä, taidehistoriallisia ja kulttuurihistoriallisia tutkimuksia, levittää tietoja oman maan muinaisjäännöksistä ja osaltaan vaikuttaa niiden suojelemiseen sekä herättää ja pitää vireillä kansan harrastusta muinaismuistoihinsa."
Vuonna 1870 perustettiin Suomen Muinaismuisto-Yhtiö, ja alkujaan sen tavoitteena oli luoda edellytykset antikvaaristen muistomerkkien suojelulle ja muinaistutkimuksen käynnistämiselle sekä herättää kansan kiinnostus muinaismuistoja kohtaan. Yhdistyksen perustamisen aloitteentekijä oli J. R. Aspelin, ja kaikki sen 22 perustajajäsentä olivat alle 30-vuotiaita. Ensimmäiseksi puheenjohtajaksi kutsuttiin kirjailija Zachris Topelius, jonka katsottiin antavan yhdistykselle tarvittavaa arvovaltaa.
Perustajat murehtivat Suomen vanhojen linnojen ja kirkkojen huonoa kuntoa, ja yhdistyksellä oli merkittävä vaikutus lainsäädännön kehittämisessä ja hallinnon luomisessa. Ensimmäiseksi valtionarkeologiksi valittiin yhdistyksen sihteerinä toiminut J. R. Aspelin.
Vuosina 1871–1901 yhdistys järjesti kahdeksan Suomen eri alueille suuntautunutta taidehistoriallista retkikuntaa, joilla rekisteröitiin taiteellisesti ja taidehistoriallisesti arvokasta ja mielenkiintoista aineistoa. Retkikuntiin kuului piirtäjinä nuoria taiteilijoita ja arkkitehteja, ja niitä johti useimmiten Emil Nervander. Tuloksena oli yli 3 000 piirrosta, akvarellia ja valokuvaa kirkoista, linnanraunioista, kartanoista ja esineistä. Viimeinen retkikunta käytti enimmäkseen kameraa. Retkikuntien työn tuloksia säilytetään Kansallismuseossa.
Muinaistieteellisen toimikunnan perustamisen jälkeen Muinaismuistoyhdistyksen tehtäviksi jäivät erityisesti tieteellinen julkaisutoiminta ja valistustoiminta.
Yhdistyksen puheenjohtajat.
Lähde
C/2007 N3

 
C/2007 N3 (Lulin) on komeetta, jonka löysivät Quanzhi Ye ja Chi-Sheng Lin 11. heinäkuuta 2007. Komeetta on nimetty löytöpaikkana olleen taiwanilaisen Lulinin observatorion mukaan.
Komeetan rata on hyperbolinen, eikä se siis luultavasti palaa Aurinkokunnan sisäosiin.
Lähestyessään Aurinkoa komeetta vähitellen kirkastui, ja sen odotettiin näkyvän jopa paljain silmin alkuvuodesta 2009 matalalla etelätaivaalla. Komeetta saavutti perihelin 10. tammikuuta, ja se oli lähinnä maapalloa 27. helmikuuta. Lyhimmillään Maan ja komeetan välimatka oli 0,41AU.
Arthur Hay Tweeddale

Arthur Hay, Tweeddalen 9. markiisi (9. marraskuuta 1824 Yester, Gifford, East Lothian, Skotlanti – 29. joulukuuta 1878 Chislehurst, Lontoo) oli skotlantilainen sotilas, arvoltaan eversti, ja lintutieteilijä.
Hay palveli Intiassa ja Krimillä. Hän peri isältään markiisin arvon, jonka puolestaan peri hänen veljensä. 
Hay toimi Lontoon eläintieteellisen seuran (Zoological Society of London)) puheenjohtajana 16. tammikuuta 1868 alkaen. Veljenpoika Robert George Wardlaw-Ramsay julkaisi hänen ornitologiset työnsä postuumisti vuonna 1881. Haylla oli noin 20 000 näytteen yksityiskokoelma lintuja, hyönteisiä, matelijoita ja nisäkkäitä, joka on nykyisin British Museumissa.
Hay palkkasi Carl Bockin keräämään näytteitä Malaijien saaristosta ja nimesi noin 40 uutta taksonia, muun muassa keltasiepon ("Ficedula zanthopygia").
Hermann Schalow

Hermann Schalow (1852 Berliini – 1925 Berliini) oli saksalainen pankkiiri ja amatööriornitologi.
Schalowin oppi-isä oli Jean Louis Cabanis ja hän työskenteli Anton Reichenowin kanssa. Schalow toimi Saksan lintutieteellisen yhdistyksen varapuheenjohtajana 1894–1907 ja puheenjohtajana 1907–1921.
Schalowin teoksia ovat "Die Musophagidae" (1886), "Beiträge zur Vogelfauna der Mark Brandenburg" (1919)ja "Die Vögel der Arktis" (1905). Schalow nimesi linnuista idänlepakkokiitäjän ("Neafrapus boehmi"), ornitologi Richard Böhmin kunniaksi.
Pahin rikos

Pahin rikos on vuonna 1999 valmistunut Clint Eastwoodin ohjaama, tähdittämä ja osin tuottama rikosdraama.
Juoni.
Journalisti Steve Everettin elämässä ei ole kaikki hyvin. Hän juo liikaa, pettää vaimoaan eikä ole kovin häävi isänäkään. Kaikki muuttuu, kun hänen työtoverinsa kuolee kolarissa ja hän joutuu paikkaamaan tälle tarkoitetun työn, kuolemaantuomitun vangin haastattelun. Ennen kuin Steve lähtee suorittamaan tehtäväänsä, pienet yksityiskohdat alkavat vaivata häntä ja pian hän uskookin vangin olevan syytön. Hän päättää jutun teon sijaan todistaa miehen syyttömyyden, mutta hänellä on vain puoli päivää aikaa ennen teloitusta. Tapausta ratkoessaan hänen on pantava myös omat henkilökohtaiset asiansa tärkeysjärjestykseen.
Vastaanotto.
Rotten Tomatoes -verkkosivuston mukaan kriitikot antoivat elokuvalle 56-prosenttisesti hyväksyvän arvion. Yleisön arvio oli 49 prosenttia.
Oscar-gaala 2000

Oscar-gaala 2000 oli 72. kertaa järjestetty palkintogaala, jossa Yhdysvaltain elokuva-akatemia jakoi Oscar-palkinnot vuoden 1999 parhaille elokuville.
Kaikki ehdokkaat ja voittajat:
Leena Peltonen (päätoimittaja)

Leena Peltonen (31. elokuuta 1951 Tampere – 5. heinäkuuta 2007 Tampere) oli "Aikakone"-lehden monivuotinen päätoimittaja, tieteis- ja fantasiakirjallisuuden kääntäjä, kirjallisuuskriitikko ja suomalaisen järjestäytyneen fantasia- ja tieteiskirjallisen harrastuksen kantavia voimia sen alusta alkaen. 
Leena Peltonen käänsi suomeksi muun muassa Guy Gavriel Kayn, Robert Holdstock, Terry Pratchettin ja Peter S. Beaglen teoksia.
Peltosen mukaan scifi on ensisijaisesti kaunokirjallisuutta, jossa ”nykyajan ongelmat on usein etäännytetty kaukaiseen aikaan, jotta niitä olisi helpompi tarkastella”. 
Peltonen opiskeli kirjallisuudentutkimusta Turun yliopistossa 1970-luvulla. Tuolloin hän tutustui fantasiakirjailija J. R. R. Tolkienin tuotantoon ja teki vuonna 1978 pro gradu -työnsä "Sormusten herran" juonirakenteesta ja kerrontatekniikasta. Opinnäyte oli ensimmäisiä suomalaisia Tolkien-tutkielmia. Peltonen oli vuonna 1976 perustetun Turun science fiction -seuran varhaisia jäseniä ja alusta lähtien mukana Tampereen sf-seuran toiminnassa. Hän kuului vuoteen 1986 asti seuran "Portti"-lehden toimituskuntaan. 
Vuonna 1988 Peltonen tarjoutui "Aikakone"-lehden päätoimittajaksi Juhani Hinkkasen vetäydyttyä tehtävästä. Peltonen toimi päätoimittajana vuoteen 1996, jolloin lehden julkaisu lopetettiin. Suomentajana Peltonen aloitti kääntämällä novelleja "Porttiin", myöhemmin myös muihin sf-lehtiin. Peltonen toimi opettajana useilla Suomen tieteiskirjoittajien järjestämillä kirjoituskusseilla vuodesta 1987 sekä Jyväskylän kesän yhteydessä järjestetyillä kursseilla. Hän sai Suomen tieteiskirjoittajien Kosmoskynä-palkinnon 1991. Peltonen osallistui kaikkiin suomalaisiin sf-tapahtumiin vuoden 1997 Finnconiin saakka.
Peltonen oli tutustunut Johanna Sinisaloon, kun tämä oli avustanut "Portti"-lehteä. Peltonen kommentoi Sinisalon "Ennen päivänlaskua ei voi" -romaanin käsikirjoitusta ennen sen julkaisua. Peltosen kautta kulki myös Risto Isomäen Gilgamešin tappio -romaanin käsikirjoitus. Vuonna 1997 Peltonen vetäytyi fandom-toiminnasta.
Leena Peltonen asui Tampereella. Hän oli naimisissa vuodesta 2003 Juhani Hinkkasen kanssa. Peltosella todettiin vuonna 2006 vakava sairaus ja hän kuoli vuonna 2007.
Rachida Dati

Rachida Dati (s. 27. marraskuuta 1965) on ranskalainen poliitikko. Hän toimi Ranskan oikeusministerinä toukokuusta 2007 kesäkuuhun 2009. Vuodesta 2009 lähtien hän on ollut Euroopan parlamentissa. Dati on lisäksi Pariisin seitsemännen kaupunginosan pormestari.
Dati syntyi Saint-Rémyssa Burgundissa toisena lapsena kahdestatoista marokkolaisen muurari-isän ja algerialaisen äidin perheeseen. Hän aloitti työnteon kuusitoistavuotiaana ja joutui äitinsä kuoleman jälkeen huolehtimaan nuoremmista sisaruksistaan. Dati opiskeli taloustiedettä ja oikeustiedettä ja pääsi vuonna 1997 École nationale de la magistratureen, josta valmistui lakimieheksi. Vuonna 2002 hänestä tuli sisäministeri Nicolas Sarkozyn neuvonantaja. Hän oli myös Sarkozyn edustajana tämän presidentinvaalikampanjan aikana.
Dati ilmoitti syyskuussa 2008 olevansa raskaana. Dati synnytti tyttärensä Zohran 2. tammikuuta 2009. Hän palasi töihin viiden päivän kuluttua.
Mihail Ignatjev

Mihail Borisovitš Ignatjev (, s. 7. toukokuuta 1985, Leningrad, Neuvostoliitto) on venäläinen rata- ja maantiepyöräilijä, pisteajon olympiavoittaja. Maantiepyöräilyssä hän kilpaili ammattilaisena vuosina 2008–2014.
Ignatjev voitti Ateenan olympialaisissa 2004 kultaa pisteajossa. Hän keräsi 93 pistettä hopeamitalisti Joan Llanerasin jäädessä 82 pisteeseen. Pekingin olympialaisissa 2008 Ignatjev saavutti Aleksei Markovin kanssa pronssia pariajossa eli madisonissa. Vuonna 2007 Ignatjev voitti ratapyöräilyn MM-kilpailuissa keirin-ajon maailmanmestaruuden. Nuorten sarjoissa hän voitti useita arvokilpailuja sekä rata- että maantiepyöräilyssä. 
Maantiepyöräilyn junioreiden MM-kilpailut, aika-ajossa kultaa
Ratapyöräilyn junioreiden MM-kilpailut, pisteajossa ja joukkuetakaa-ajossa kultaa, henkilökohtaisessa takaa-ajossa hopeaa
Ratapyöräilyn junioreiden EM-kilpailut, pisteajossa kultaa, henkilökohtaisessa takaa-ajossa hopeaa, joukkuetakaa-ajossa pronssia
Maantiepyöräilyn junioreiden MM-kilpailut, aika-ajossa kultaa
Ratapyöräilyn junioreiden MM-kilpailut, joukkuetakaa-ajossa ja madisonissa kultaa
Ratapyöräilyn junioreiden EM-kilpailut, joukkuetakaa-ajossa kultaa, henkilökohtaisessa takaa-ajossa pronssia
Ratapyöräilyn maailmancup, Sydneyssä pisteajon voitto
Olympialaiset, pisteajossa kultaa
Maantiepyöräilyn MM-kilpailut, alle 23-v. aika-ajossa kultaa
Ratapyöräilyn maailmancup, Los Angelesissa pisteajon voitto, Moskovassa madisonin voitto
Maantiepyöräilyn MM-kilpailut, alle 23-v. aika-ajossa hopeaa
Ratapyöräilyn EM-kilpailut, alle 23-v. henkilökohtaisessa takaa-ajossa kultaa, madisonissa hopeaa 
Ratapyöräilyn maailmancup, Los Angelesissa pisteajon voitto, Sydneyssä joukkuetakaa-ajon, pisteajon ja madisonin voitto, Moskovassa pisteajon voitto
Ratapyöräilyn MM-kilpailut, pisteajossa pronssia
Maantiepyöräilyn MM-kilpailut, alle 23-v. aika-ajossa hopeaa
Trofeo Laigueglia, voitto
Välimeren ajo, 3. etapin voitto
Ster Elektrotoer, prologin voitto
Vuelta a Burgos, 1. etapin voitto
Regio Tour, 4. etapin (aika-ajo) voitto
ProTourin joukkueaika-ajo, Eindhoven, toinen (Tinkoff Credit Systems)
Olympialaiset, madisonissa pronssia
Italian ympäriajo, 21. etapilla (aika-ajo) kolmas
Ranskan ympäriajo, 5. etapilla toinen, 18. etapilla (aika-ajo) kolmas
Tirreno–Adriatico, 6. etapin voitto
Maantiepyöräilyn Venäjän-mestaruuskilpailut, aika-ajossa kultaa
Puncak Jaya

Puncak Jaya, toiselta nimeltään Mount Carstensz tai Carstenszin pyramidi on vuori Sudirman-vuoristossa, Indonesian Papuan provinssin keskilännen ylängöllä. Sen muita nimiä ovat Nemangkawi amungkalin kielellä, Carstensz Toppen ja Gunung Sukarno.
Puncak Jaya on Indonesian korkein vuori, samoin kuin Uuden Guinean saaren ja Oseanian korkein. Se on myös maailman korkein saarella sijaitseva vuori.
Historia.
Vuorta ympäröivä ylänkö oli asutettu ennen eurooppalaisten saapumista saarelle. Vuoren nimi amungkalin kielellä on Nemangkawi. Puncak Jaya nimettiin 'Carstenszin pyramidiksi' hollantilaisen tutkimusmatkailija Jan Carstenszoonin mukaan. Hän oli ensimmäinen eurooppalainen, joka näki huipulla sijaitsevat jäätiköt harvinaisen kirkkaana päivänä vuonna 1623. Carstenszoonia ei uskottu Euroopassa, kun hän kertoi nähneensä lunta lähellä päiväntasaajaa. Vuorikiipeilijöiden keskuudessa nimi Carstenszin pyramidi on yhä käytössä. Puncak Jayan jäätikön saavutti ensimmäisenä hollantilainen tutkimusmatkailija Hendrik Albert Lorentz vuonna 1909 yhdessä kuuden Borneosta tuodun dajakkikantajan kanssa. Ensinousun huipulle teki kuuluisa vuorikiipeilijä Heinrich Harrer yhdessä Templen, Kippaxin ja Huizengan kanssa vuonna 1962.
Indonesian otettua provinssin hallintaansa 1960-luvulla vuori nimeksi tuli 'Puntjak Soekarno' (indonesiaksi: Puncak Sukarno) Indonesian ensimmäisen presidentin Sukarnon mukaan. Myöhemmin nimi vaihdettiin Puncak Jayaksi. "Puncak" tarkoittaa vuorenhuippua ja "Jaya" 'voittoa', 'voittoisaa' tai 'kunniakasta'.
Pääsy.
Vuorelle pääsy vaatii hallituksen lupaa. Se oli suljettu turisteilta ja vuorikiipeilijöiltä 1995–2005. Vuonna 2006 vuorelle pääsy oli mahdollista useiden seikkailumatkatoimistojen kautta.
Jäätiköt.
Puncak Jayan huippu on jäätön, mutta sen rinteillä on useita jäätiköitä. Koska vuori sijaitsee päiväntasaajan lähellä, keskilämpötila on ympäri vuoden melko vakio (noin 0,5 °C) ja jäätiköiden ala muuttuu vuodenajoittain vain vähän. Kuitenkin näiden harvinaisten päiväntasaajajäätiköiden koon tutkimus historiallisista lähteistä osoittaa niiden pienentyneen merkittävästi 1850-lukuun verrattuna. Paikallisen keskilämpötilan arvioidaan kohonneen 0,6 °C vuosisataa kohti vuosien 1850–1972 välillä.
Puncak Trikoran jäätikkö Maoke-vuorilla katosi kokonaan joskus vuosien 1939–1962 aikana. 1970-luvulta lähtien satelliittikuvat osoittavat Puncak Jayan jäätiköiden pienentyneen nopeasti. Meren-jäätikkö suli kokonaan joskus vuosien 1994–2000 välisenä aikana.
Kiipeäminen.
Puncak Jaya on eräs vaativimmista nousuista maanosien korkeimpien huippujen listalla. Sen tekninen vaativuus on suurin, vaikkakaan fyysiset vaatimukset eivät ole kovimmat. Normaalireitti kulkee pohjoisseinämää ja huippuharjannetta pitkin, koko matka kovaa kiveä. Suuresta kaivoksesta huolimatta alue on vaikeapääsyinen kiipeilijöille, vaatien neljästä viiteen päivään kestävän 100 kilometrin marssin lähimmältä lentokentältä, Timikalta, perusleiriin.
Samuel Washington Woodhouse

Samuel Washington Woodhouse (27. kesäkuuta 1821 Philadelphia − 23. lokakuuta 1904 Philadelphia) oli yhdysvaltalainen lääkäri ja luonnontieteilijä.
Woodhouse opiskeli lääketiedettä Pennsylvanian yliopistossa ja valmistui 1847. Hän toimi lääkärinä ja luonnontieteilijänä luutnantti Lorenzo Sitgreavesin johtamilla tutkimusmatkoilla Coloradossa, Oklahomassa ja Zuni Riverillä 1849–1850 ja 1851. Hän julkaisi retkestä teoksen "A Naturalist in Indian Territory: The Journal of S. W. Woodhouse, 1849-50". Vuonna 1853 hän osallistui tutkimusretkelle Hondurasiin. Tämän jälkeen hän keskittyi lääkärinpraktiikkansa hoitamiseen Philadelphiassa. Vuonna 1872 Woodhouse avioitui Sara A. Peckin kanssa ja heille syntyi kaksi lasta.
Woodhouse nimesi joitakin uusia nisäkäs- ja lintulajeja, muun muassa harmaasirkkulin ("Aimophila cassinii") ja kalliokiitäjän ("Aeronautes saxatalis").
Bratislava III

Bratislava III () on yksi Slovakian pääkaupungin Bratislavan piireistä. Se sijaitsee Bratislavan keskustan pohjoispuolella. Siellä on arviolta 65 093 asukasta (vuonna 2016) ja sen pinta-ala on 74,66 neliökilometriä. 
Piiri jakautuu Nové Meston, Račan ja Vajnoryn osa-alueisiin.
Skodje

Skodje on entinen kunta Møren ja Romsdalin läänissä Norjassa. Se liitettiin vuonna 2020 Ålesundiin. Kunnalla oli ennen liitosta maapinta-alaa 111 neliökilometriä ja asukkaita 4 764.
Smøla

Smøla on saaristokunta Møren ja Romsdalin läänin pohjoiskolkassa Norjassa. Kunnalla on maapinta-alaa 272 neliökilometriä, ja asukasluku oli 2 159 vuoden 2024 alussa.
Yleistä.
Smølan kunta syntyi 1. tammikuuta 1960 Edøyn, Brattværin ja Hopenin yhdistyessä. Yhteinen väkiluku oli tuolloin 4 046. Kunnan rajat ovat pysyneet samoina tähän päivään asti.
Vaakuna.
Smølan vaakuna on vuodelta 1989. Siinä on kaksi valkoista lokkia punaisella pohjalla kuvaamassa kunnan merellistä sijaintia.
Kirkkoja.
Smølan kunnan alueella toimii kolme Norjan kirkon seurakuntaa kuntaliitosta edeltäneiden kolmen kunnan mukaisesti. Brattværin kirkko on vuodelta 1917, Edøyn kirkko vuodelta 1885 ja Hopenin kirkko vuodelta 1892.
Maantiede.
Smølan saaristokunta sijaitsee pohjoiseen Kristiansundista Norjan länsirannikon edustalla. Kunta koostuu pääsaaresta Smøla ja yli viidestätuhannesta pienemmästä saaresta. 214 neliökilometrin laajuinen pääsaari on matala, korkein kohta on 63 metriä merenpinnasta. Saaren maasto koostuu lähes yksinomaan soista ja kallioista, vain 5 % pinta-alasta on viljeltyä. Kunnan muut merkittävät saaret ovat Edøya, Kuli ja Veiholmen. Saaristokunnan erottaa Norjan mantereesta Edøyfjorden-vuono.
Stranda

Stranda on kunta Møren ja Romsdalin läänissä Norjassa. Kunnalla on maapinta-alaa 845 neliökilometriä, ja asukasluku oli 4 348 vuoden 2024 alussa.
Kunnassa sijaitsevia kyliä ja väestökeskittymiä.
Hellesylt.
680 asukkaan Hellesylt sijaitsee Sunnylvsfjorden-vuonon lounaisessa päädyssä.
Liabygda.
Liabygdassa elää vakituisesti 260 asukasta ja se sijaitsee Storfjorden-vuonon pohjoisrannalla.
Geiranger.
Geirangerissa elää vakituisesti 250 asukasta. Se sijaitsee Geirangerinvuonon itäpäädyssä.
Stranda.
Strandan taajama on kunnan hallinnollinen keskus, joka sijaitsee Storfjorden-vuonon rannalla. Siellä on noin 2 500 asukasta.
Maantiede.
Maastollisesti Strandaa hallitsevat Skandeihin kuuluvat Sunnmørsalpenen vuoret ja kuntaa halkovat mutkaiset vuonot. Kunnan alueella kokonaan tai osittain sijaitsevat vuonot, Geirangerinvuono, Sunnylvsfjorden ja Norddalsfjorden, ovat osa suurempaa 110 kilometrin pituista Storfjordia, jonka leveä pääreitti kulkee kunnan pohjoisosasta useiden muiden Møren ja Romsdalin läänin kuntien kautta Atlantin valtamereen. Geirangerinvuono, joka on yksi alueen suosituimmista turistinähtävyyksistä, valittiin vuonna 2005 Unescon maailmanperintöluetteloon.
Kunnan korkeimpiin kuuluvia huippuja:
Media.
Paikallislehti "Nyss" ilmestyy paperisena kahdesti viikossa.
Liikenneyhteydet.
Lauttayhteydet.
Kunnan autolauttaliikenteestä vastaa lähinnä norjalainen kuljetuksiin keskittynyt monialayhtiö Fjord1 Nordvestlandske AS.
Sula

Sula on kunta Møren ja Romsdalin läänissä Norjassa. Kunnan maapinta-ala on 57 neliökilometriä ja väkiluku 9 720 vuoden 2024 alussa.
Sulan kunta muodostettiin vuonna 1977 erottamalla se Ålesundista. Ennen vuotta 1968 Sula oli Borgundin kunnan eteläinen osa.
Sulan hallinnollinen keskus on Langevåg, joka kuuluu Ålesundin taajamaan.
Media.
Paikallislehti "Sulaposten" ilmestyy painettuna kerran viikossa.
Sunndal

Sunndal on kunta Møren ja Romsdalin läänissä Norjassa. Kunnalla on maapinta-alaa 1 648 neliökilometriä, ja asukasluku oli 7 227 vuoden 2024 alussa.
Kunnan hallinnollinen keskus on Sunndalsøra. Kaksi muuta taajamaa ovat Grøa ja Hoelsand.
Media.
Paikallislehti "Aura Avis" ilmestyy kahdesti ja "Driva" kolmesti viikossa.
Lilian Garcia

Lilián Annette Garcia (s. 19. elokuuta 1966 Madrid, Espanja) on yhdysvaltalainen laulaja ja showpainiliitto World Wrestling Entertainmentin RAW-brändin kehäkuuluttaja.
Nuoruus.
Garcian vanhemmat ovat Espanjasta ja Puerto Ricosta, ja hän asui lapsena Espanjassa. Yhdysvaltoihin muuton jälkeen Garcia valmistui Etelä-Carolinan yliopistosta.
Ura.
Garcia on osallistunut kauneuskilpailuihin ja juontanut radio-ohjelmaa 1990-luvun alussa. Garcia pääsi WWE:n kehäkuuluttajaksi vuonna 1999. Hän on laulanut usein Yhdysvaltain kansallislaulun ennen WWE:n showpainiottelun, NBA:n koripallo-ottelun tai New York Jetsin baseball-ottelun alkua.
Musiikkiura.
Garcian debyyttisingle ""Shout" julkaistiin lokakuussa 2002 ja se kipusi Billboard Hot 100 -listalla parhaimmillaan sijalle 69. Hänen ensimmäinen sooloalbumi, espanjankielinen "¡Quiero Vivir!"" () julkaistiin lokakuussa 2007. Garcian kirjoitti albumin kymmenestä espanjan- ja kahdesta englanninkielisestä kappaleesta 11 yhdessä Jon Secadan kanssa.
Yksityiselämä.
Garcia ja Chris Joseph menivät naimisiin vuonna 2009. Nykyään he asuvat New Yorkissa.
If U Seek Amy

”If U Seek Amy” on yhdysvaltalaisen poplaulajan Britney Spearsin kolmas single hänen kuudennelta studioalbumiltaan "Circus". 
Taustaa.
”If U Seek Amy” valittiin julkaistavaksi singleksi laulajan virallisella britney.com -sivustolla järjestetyn äänestyksen perusteella. Kappale sai 26 % kaikista annetuista äänistä. Toiseksi sijoittui kappale ”Kill The Lights”, joka sai 16 % äänistä, ja kolmanneksi ”Out From Under”, joka sai myös 16 % äänistä. ”If U Seek Amy” -singlen kansikuva julkaistiin britney.com-sivustolla 26. helmikuuta 2009.
Vastaanotto.
Kappale herätti paheksuntaa joidenkin vanhempien keskuudessa, koska kappaleen kertosäkeen lause ”if you seek Amy” kuulostaa laulettuna samalta kuin kirjaimet F-U-C-K ja sana "me", joista muodostuu seksuaalisävytteinen ja alatyylinen ilmaisu ”fuck me”. Parents Television Council uhkasi tehdä valituksen kappaletta soittavista radiokanavista Yhdysvaltain telehallintovirastolle. Spearsin levy-yhtiö Jive Records lupasi, että Spears nauhoittaa kappaleesta siistityn version radiota varten.
Musiikkivideon juoni.
Musiikkivideo alkaa uutistoimittajalla, joka lausuu hitaasti kappaleen nimen. Tämän jälkeen kuva siirtyy makuuhuoneeseen, jossa on useita koko yön juhlineita, heräileviä ja poistuvia ihmisiä, ja Britney, jolla on yllään musta korsettiasu. Hän aloittaa laulamisen sängyllä ja siirtyy pian toiseen huoneeseen tanssimaan muiden ihmisten kanssa. 
Tanssikohtausten jälkeen Britney kuvataan runsaan valon keskellä vaihtamassa vaatteita. Seuraavaksi hän laskeutuu ihmisjoukon läpi portaat alas yllään vaaleanpunainen, 1960-luvun tyylinen hameasu. Tämä hillitympi ulkoasu viittaa Amyn hahmoon, joka on selvä vastakohta aiemmalle räväkälle Britneylle. 
Amy ottaa käteensä keittiön pöydältä piirakkalautasen ja astuu ulos talosta, jossa juhlat jatkuvat. Pihalla hänen miehensä ja lapsensa saapuvat Amyn viereen, ja koko perhe esittäytyy piha-aidan takana kuhiseville paparazzeille. Amy esittelee heille perhettään sekä leipomaansa piirakkaa, ja luo näin kuvaa idyllisestä kotirouvan elämästä, vaikka talon sisällä jatkuvat juhlat pysyvät piilossa. Lopuksi Amy lähettää kameroille lentosuukon ja kuva pysähtyy muuttuen mustavalkoiseksi. 
Video päättyy samaan uutistoimittajaan, joka esiintyi alussa. Hän toteaa: "Doesn't make any sense, does it?" ("tässä ei ole mitään järkeä, eihän?"). Kommentti viittaa kappaleen kaksimieliseen nimeen ja kertosäkeeseen, jotka saattavat kuulostaa merkityksettömiltä, ellei niiden piiloviestiä tunne.
Julkaisu.
Single julkaistiin Australiassa digitaalisesti 15. helmikuuta 2009 ja fyysisenä singlenä 14. maaliskuuta. Britanniassa single julkaistiin 4. maaliskuuta ja muualla Euroopassa maaliskuun aikana.
Ulstein

Ulstein on kunta Møren ja Romsdalin läänissä Norjassa. Kunnalla on maapinta-alaa 95 neliökilometriä ja vuoden 2024 alussa asukkaita oli 8 861. Ulstein koostuu pääosin Hareidlandet-saaren länsiosasta, lisäksi siihen kuuluu pienempiä saaria, kuten Dimnøya ja Eika.
Väestö.
Ulsteinin hallinnollinen keskus on Ulsteinvik. Kunnan muut taajamat ovat Sundgota ja Dimna. Lisäksi pieni osa Herøyn kunnassa sijaitsevasta Dragsundin taajamasta ulottuu Ulsteinin puolelle.
Talous.
Kalastus on perinteisesti ollut tärkeä elinkeino Ulsteinissa, mutta se on menettänyt merkitystään, ja nykyisin vain yksi sadasta työpaikasta on alkutuotannossa. Teollisuuden asema sen sijaan on vahva. Ulstein Group muun muassa laivoja ja öljynporauslauttoja.
Media.
Paikallislehti "Vikebladet Vestposten" ilmestyy kolmesti viikossa.
Vanylven

Vanylven on kunta Møren ja Romsdalin läänissä Norjassa. Kunnan maapinta-ala on 365 neliökilometriä ja asukasluku 3 026 vuoden 2024 alussa.
Vanylvenin hallinnollinen keskus ja samalla ainoa taajama on Fiskå. Taloudellisesti tärkeä yritys on oliviinia tuottava Sibelco Nordicin kaivos.
Media.
Paikallislehti "Synste Møre" ilmestyy torstaisin.
Vestnes

Vestnes on kunta Møren ja Romsdalin läänissä Norjassa. Vuoden 2024 alussa Vestbyn kunnassa oli 7 147 asukasta.
Kuntakeskus Vestnesin lisäksi kunnassa sijaitsevat Tomran, Vikebuktin, Fiksdalin ja Tresfjordin taajamat.
Media.
Paikallislehti "Vestnesavisa" ilmestyy kerran viikossa.
Volda

Volda on kunta Møren ja Romsdalin läänissä Norjassa. Kunnan maapinta-ala on 834 neliökilometriä ja asukasluku 11 093 vuoden 2024 alussa. Hornindalin kunta liitettiin Voldaan vuonna 2020. Kuntakeskuksena toimivan Voldan lisäksi kunnassa sijaitsevat Grodåsin ja Morkin taajamat.
Media.
Paikallislehti "Møre" ilmestyy kahdesti viikossa.
Koulutus.
Voldassa sijaitsee Voldan korkeakoulu, jossa on noin 4 600 opiskelijaa.
Veritulppa

Veritulppa tarkoittaa verisuonen, joko laskimon tai valtimon, tukkivaa verihyytymää tai muuta verenvirtauksen estettä. Paikallisesti kehittynyttä verihyytymää nimitetään trombiksi. Emboliassa taas on kyse siitä, että verenkierron mukana on ahtaaseen paikkaan kulkeutunut kiinteä, nestemäinen tai kaasumainen tulppa.
Laskimotukos.
Syvän laskimotukoksen syitä ovat laskimon seinämän vaurio, verenvirtauksen hidastuminen ja lisääntynyt tukosalttius. Yleisin syvän laskimotukoksen paikka on sääri. Laskimoveritulppa voi irrota ja kulkeutua keuhkoihin, missä se aiheuttaa usein keuhkoveritulpan.
Keuhkoveritulppa.
Keuhkoveritulppa eli keuhkoembolia tarkoittaa veren mukana tulleen verihyytymän aiheuttamaa keuhkovaltimon tai sen haaran tukkeutumista. Hyytymä on lähtöisin laskimosta tai joskus harvoin sydämestä.
Sydänveritulppa.
Sydänveritulpassa verihyytymä kulkeutuu sepelvaltimoon tukkien suonen, jolloin kyseisen suonen suonittaman sydänlihasalueen verenkierto estyy.
Joshua Morrow

Joshua Morrow (s. 8. helmikuuta 1974 Juneau, Alaska) on yhdysvaltalainen näyttelijä. Hänet tunnetaan Nicholas Newmanin roolista televisiosarjassa "Tunteita ja tuoksuja", jossa hän on esiintynyt vuodesta 1994. Hän oli vuosina 1996–2000 viidesti ehdolla Emmy-palkinnon saajaksi. Hän voitti kaksi Soap Opera Digest -palkintoa vuosina 1996 ja 2001.
Morrow on ollut vuodesta 2001 naimisissa Tobe Keeneyn kanssa. Parilla on kolme lasta.
Polarkreis 18

Polarkreis 18 on saksalainen rockyhtye, joka nousi kuuluisuuteen kappaleellaan "Allein, allein". Saksassa Polarkreis 18 on yksi maan tunnetuimmista yhtyeistä, mutta Suomessa kokoonpano on jäänyt varsin tuntemattomaksi.
Ryhmä on lähtöjään Dresdenistä.
Krister Teräsvuori

Krister Allan Teräsvuori, lempinimi "Krisu" tai "Crisu"); (s. 1942, kadonnut 1984) oli suomalainen liikemies ja rikollinen. 
Hän teki omaisuusrikoksia ja harjoitti pimeää viinanmyyntiä ensin Suomessa Helsingin Punavuoressa ja myöhemmin Ruotsissa. Siellä hän siirtyi huumekauppaan ja alkoi käyttää itsekin huumeita. Hän saattoi joutua henkirikoksen uhriksi. Elokuvassa "Rööperi" Teräsvuorta esittää Peter Franzén.
Toimintaa Ruotsissa.
Teräsvuori toimi Ruotsissa amfetamiinin myyjänä Pekka Jylhälahden organisoimassa huumekaupassa keväästä 1968 lähtien. Kauppaan liittyen hänellä oli reviirikiistoja myöhemmin Olof Palmen murhasta epäillyn Christer Petterssonin kanssa. Ruotsiin Teräsvuori oli siirtynyt muiden rööperiläisten alkoholin salakauppiaiden vanavedessä.
Yhdessä Tom Sjöbergin kanssa Teräsvuorella oli Helsingissä yhteiskäytössä auto, joka päätyi kolmannen henkilön tekemän kassakaappivarkauden keikka-autoksi. Epäilysten kohdistuessa heihin Sjöberg siirtyi Ruotsiin vuoden 1967 alussa, kun taas Teräsvuori joutui syytetyksi ja sai vuoden tuomion, josta kärsi puolet. Myös Teräsvuori muutti Ruotsiin kesällä 1967. Jo aiemmin he olivat selvittäneet mahdollisuuksia laittomaan alkoholimyyntiin Ruotsissa.
Vangitseminen ja alamäki Suomessa.
Helsingissä amfetamiinikauppaa tehtiin rikollisten suosimassa Kukkopilli-nimisessä ravintolassa Lönnrotinkadulla. Siellä poliisit löysivät Teräsvuoren hallusta Kosti Kustaa Kartiokarin järjestämiä itsetäytettyjä ampulleja eli koukkunokkia. Hän sekä käytti itse, että käytön rahoittaakseen välitti amfetamiinia.
Teräsvuori säilytti varastoaan omalla nimellään vuokratussa Helsingin Suomalaisen Säästöpankin Fredrikinkadun konttorin tallelokerossa n:o 128. Pitkään häntä seurattuaan poliisi pidätti hänet lokerolla käynnin yhteydessä, ja hänet tuomittiin kahdeksi vuodeksi vankeuteen. Lokerossa oli pidätyshetkellä 1 300 grammaa eli 13 "hektoa" amfetamiinia.
Teräsvuori sai selville hänet paljastaneen henkilön ja tavattuaan tämän myöhemmin ravintola Kukkopillissä kertoman mukaan syötti tälle kukat maljakosta, koska "vasikat syö ruohoa". Vasikka on ilmiantajan slanginimitys. Teräsvuorta pidettiin jopa eräiden poliisien silmin "pätevänä" ja merkittävänä tukkutason välittäjänä Kartiokarin organisaatiossa. Ajan kuluessa uhkapelin harrastaminen ja lisääntynyt huumeidenkäyttö tekivät vähitellen lopun hänen asemastaan.
Vuonna 1983 hänen tyttärensä kuoli ja hänet itsensä pahoinpideltiin Helsingin Lassilassa. Pahoinpitelyn seurauksena hän ilmeisesti osittain menetti muistinsa ja alkoi pelätä eräitä entisiä kumppaneitaan.
Katoaminen.
Tom Sjöbergin mukaan Teräsvuori katosi kesällä 1984 kuukausi samaan ystäväpiiriin kuuluneen Paavo Nurmen kuoleman jälkeen. Hänet nähtiin tiettävästi viimeksi Urho Kukkamaan seurassa Porvoonpuistossa, Helsingissä. Kukkamaa soitti Sjöbergille yöllä kertoen Teräsvuoren lähteneen äkkiä Ruotsiin. Myöhemmin Kukkamaa varoitti Sjöbergiä kertomasta tästä soitostaan poliisille. Kukkamaan ohella Teräsvuoren katoamiseen on liitetty epäiltynä ns. Villingin piirityksestä tunnettu "Ervo "Snobi" Jokinen".
Jurttivaara

Jurttivaara on hiihtokeskus ja näköalapaikka Nurmeksen Höljäkässä. Se oli suosittu laskettelupaikka 1970- ja 1980-luvuilla, jonka jälkeen toiminta on laantunut. Jurttivaara oli Lieksan ja Nurmeksen asukkaiden suosiossa, mutta sinne järjestettiin pakettimatkoja myös Helsingistä. 
Hiihtohissi Jurttivaaralla aloitti 1967. Ylä-Karjalan Matkailu Oy meni konkurssiin 1973. Sen jälkeen toimintaa jatkoi Jurttivaara Oy. Vuonna 1985 tulipalo tuhosi laskettelukeskuksen. Keskus rakennettiin uudestaan, mutta suosio ei kuitenkaan kehittynyt toivotulla tavalla. Laskettelukeskus lopetti toimintansa 1999. Varusteet myytiin pääosin Venäjälle vuonna 2000.
Raymond Williams

Raymond Henry Williams (31. elokuuta 1921 Llanfihangel Crucorney, Wales – 26. tammikuuta 1988 Saffron Walden, Englanti) oli walesilainen tutkija, kirjailija ja kriitikko. Hän oli niin sanotun uuden vasemmiston vaikutusvaltainen edustaja ja kulttuurikeskustelija. Hänen politiikkaa, kulttuuria, joukkoviestintää ja kirjallisuutta koskevat tekstinsä ovat vaikuttaneet merkittävästi moderniin marxilaiseen taide- ja kulttuurikäsitykseen etenkin englanninkielisessä maailmassa.
Lapsuus ja nuoruus.
Raymond oli walesilaisen työläisperheen poika, hänen isänsä oli ratatyöläinen. Hän opiskeli kirjallisuutta Cambridgen yliopistossa. Vuonna 1939 hän voitti stipendin ja meni paikalliseen oppikouluun Trinity College Cambridgessa. Ennen koulua hänellä oli ristiriitaisia tunteita, että hän "stipendiaattina menee kouluun ja yrittää saada eliitin hyväksyntää" eliitiltä, jota hän kuitenkin syrjästä halveksi.
Opiskelu.
Williamsin opiskelu keskeytyi sotaan, ja vuosina 1941–1945 hän oli mukana joissakin verisimmissä taisteluista Euroopan Normandiassa ja Saksassa liittoutuneiden joukoissa. Kun sota oli ohi, hän palasi Cambridgeen jatkamaan opiskeluja.
Akateeminen ura.
Neljä vuosikymmentä kestäneen akateemisen uransa aikana Raymond Williams kirjoitti peräti 650 julkaisua brittiläisen kirjallisuuden ja draaman historiasta, poliittisesta kulttuurista ja mediatutkimuksen kehittämisestä. Williams oli tuottelias kirjailija: hän muun muassa kirjoitti 25 kirjaa, romaaneja ja näytelmiä. Hän kirjoitti myös George Orwellin elämäkerran. Esseissään, poliittisissa kirjoissaan ja romaaneissaan Williams kirjoittaa Walesin katoavista ja muuttuvista yhteisöistä.
Kari Kuula

Kari Kuula (s. 1963 Turku) on suomalainen tietokirjailija, Kauniaisten seurakunnan seurakuntapastori, teologian tohtori ja Helsingin yliopiston dosentti. Kuula valmistui teologian tohtoriksi vuonna 1999 ja hänet nimitettiin Helsingin yliopiston dosentiksi vuonna 2003.
Kuulan perheeseen kuuluvat pastorivaimo Pirjo Kuula sekä kaksi aikuista lasta.
Ura.
Kuula toimi Kuopiossa Puijon seurakunnan kappalaisena vuosina 1998-2017. Vuoden 2018 alusta saakka hän on toiminut Kauniaisten seurakunnan seurakuntapastorina.
Kirjoittajana.
Kuula on kirjoittanut useita teologiaa ja kristinuskoa käsitteleviä tietokirjoja. Hän sai vuonna 2007 Lauri Jäntin säätiön kunniamaininnan kirjastaan "Helvetin historia". Kuula oli yksi vuoden 2013 Tietokirjailijapalkinnon saajista.
Kuula on myös pitkäaikainen mielipidekirjoittaja. Hän kirjoitti 20 vuoden ajan kolumneja Savon Sanomiin ja on toiminut Kirkko ja kaupunki -lehden verkkokolumnistina vuodesta 2018 alkaen. Tammikuussa 2021 Kirkko ja kaupungin julkaisema, eläinten tehotuotantoa kritisoinut kolumni sai aikaan kohun: kirjoituksen saaman palautteen seurauksena "Kirkko ja kaupunki" -lehden päätoimittaja Jaakko Heinimäki poisti kolumnin. MTK:n puheenjohtaja Juha Marttila kanteli kirjoituksesta tuomiokapituliin. Julkisen sanan neuvosto antoi "Kirkko ja kaupunki" -lehdelle 8. huhtikuuta 2021 langettavan päätöksen Kuulan kolumnin poistamisen vuoksi. JSN katsoi, että kolumnin poistaminen julkaisusta hankaloitti lukijoiden mahdollisuuksia saada tietoa runsaasti yhteiskunnallista keskustelua herättäneestä aiheesta.
Wilhelm Adam

Wilhelm Adam (15. syyskuuta 1877 Ansbach, Saksan keisarikunta – 8. huhtikuuta 1949 Garmisch-Partenkirchen, Saksa) oli saksalainen kenraali Weimarin tasavallan armeijassa ja natsi-Saksan Wehrmachtissa. Adam ylennettiin kenraalieverstiksi uudenvuodenpäivänä 1939, mutta hän ei toiminut komentajana toisessa maailmansodassa. 
Adam astui palvelukseen Baijerin armeijaan vuonna 1897. Hän palveli lyhyen aikaa pioneerijoukoissa rintamalla aivan ensimmäisen maailmansodan alussa ja lopussa, mutta leijonanosan neljästä sotavuodesta hän toimi esikuntaupseerina kenraali Ludwig von Falkenhausenin esikunnassa.
Sodan jälkeen hän eteni urallaan tasaista tahtia Weimarin tasavallan armeijassa, joka oli supistettu tiukasti valvotuksi mini-armeijaksi Versailles’n rauhansopimuksen ehdoissa. Adamia arvostettiin Reichswehrissä yhtenä sen pätevimmistä komentajista ja hänet ylennettiin kenraalimajuriksi lokakuussa 1930.
Saksan kansallissosialistisen työväenpuolueen valtaannousun aikoihin vuonna 1933 hän toimi sotaministeriön joukkojen toimiston päällikkönä. "Truppenamt"-nimellä tunnettu toimisto oli verho-organisaatio, jonka taakse kätkeytyi Reichswehrin yleisesikunta. Lokakuussa 1933 hänestä tuli 7. jalkaväkidivisioonan ja samalla VII sotilaspiirin komentaja. Vuonna 1935 hän siirtyi vasta perustetun natsi-Saksan asevoimien Wehrmachtin sotakorkeakoulun johtajaksi.
Adam kuului Saksan kenraalikunnan vanhaan kaartiin, joka suhtautui Adolf Hitlerin varustautumissuunnitelmiin viileämmin kuin nuoremmat upseerit. Hän oli myös ystävystynyt ja tehnyt työtä yhdessä Hitlerin poliittisen vastustajan kenraali Kurt von Schleicherin kanssa, jonka Hitler teloitutti pitkien puukkojen yönä kesällä 1934.
Natsijohdon juonitteleman Blomberg–Fritsch-kriisin avulla Hitler onnistui pääsemään eroon vaikutusvaltaisimmista kenraaleista ja kaappaamaan itselleen suuremman vallan sotilasasioissa. Adam selvisi kriisistä, mutta menetti tehtävänsä Saksan läntisen osaan sijoitettujen joukkojen komentajana. Hän jäi eläkkeelle vuoden 1938 viimeisenä päivänä. Elokuussa 1939, muutamaa päivää ennen sodan alkamista kenraalieverstiksi ylennetty Adam otettiin nimellisesti palvelukseen maavoimien komentajan käytettäväksi, mutta hän ei saanut uusia tehtäviä. Hän erosi ja jäi lopullisesti eläkkeelle toukokuussa 1943.
Ferrari F60

Ferrari F60 on Formula 1 -talli Scuderia Ferrarin kaudella 2009 käyttämä kilpa-auto. Auto esiteltiin 12. tammikuuta 2009 ja se on järjestyksessä 55. Ferrarin F1-automalli. Auton nimi F60 viittaa Ferrarin 60. kauteen Formula 1 -sarjassa.
Kauden 2008 ajokista Ferrari F2008:sta poiketen F60:ssä käytettiin sääntömuutoksista johtuen niin kutsuttuja sileäpintaisia sliksi-renkaita, kapeampaa takasiipeä ja leveämpää etusiipeä.
F60-autoa kaudella 2009 ajoivat Ferrarin kuljettajat Felipe Massa ja Kimi Räikkönen. Massan loukkaannuttua Unkarin GP:n aika-ajossa tilalle laitettiin italialainen Luca Badoer. Badoerin vaisujen saavutusten takia hänen tilalleen passitettiin loppukaudeksi aiemmin kaudella Force Indiaa ajanut Giancarlo Fisichella.
Portland Hoffa

Portland Hoffa (25. tammikuuta 1905 – 25. joulukuuta 1990) oli yhdysvaltalainen näyttelijä, joka muistetaan parhaiten aviomiehensä Fred Allenin koomikkoparina radiossa.
Hoffa esiintyi 1920-luvulla Broadwaylla. Tulevan aviomiehensä Fred Allenin hän tapasi molempien esiintyessä revyyssä "Passing Show" vuonna 1922. Hoffa toimi myös Allenin avustajana tämän vaudeville-esityksissä. Yhteistyö jatkui Allenin siirtyessä radioon 1932.
Fred Allenin kuoltua 1956 Hoffa meni naimisiin Joseph W. Rinesin kanssa. Tästä avioliitosta Hoffa jäi leskeksi 1980-luvun puolessavälissä.
Porland Hoffalla on tähti Hollywood Walk of Famella osoitteessa 1640 Vine Street.
Thunder

Thunder on vuonna 1989 perustettu englantilainen rockyhtye. Se on julkaissut yhteensä yhdeksän studioalbumia.
Historia.
Thunderin perustivat vuonna 1989 laulaja Danny Bowes ja kitaristi Luke Morley heidän entisen yhtyeensä, Terraplanen, hajoamisen jälkeen. Bowesin ja Morleyn lisäksi yhtyeeseen liittyivät Terraplanenkin rumpalina toiminut Gary "Harry" James, basisti Mark "Snake" Luckhurst ja rytmikitaristi Ben Matthews. Thunderin ensimmäiset singlet menestyivät hyvin, ja yhtye pääsi lämmittelemään Aerosmithia ja esiintymään vuoden 1990 Monsters of Rock -festivaaleille. 
Yhtyeen esikoisalbumi "Backstreet Symphony" myi kultaa ja sijoittui brittien albumilistalla sijalle 21. Seuraavat albumit "Laughing on Judgement Day" ja "Behind Closed Doors" olivat listasijoitusten osalta vielä menestyksekkäämpiä. Ne sijoittuivat toiseksi ja viidenneksi. Suomen Kuvalehden Kari Salminen luonnehti kakkosalbumia virheettömyydessään jo hieman hengettömäksi: ”Vanhaan kaavaan sovitetut kappaleet erottaa esikuvista vain modernia teknologiaa ja insinööritaitoa ylistävän, melkein täydellisen tuotannon ansiosta”.
Thunder julkaisi vielä albumit "The Thrill of It All" ja "Giving the Game Away", kunnes vuonna 2000 ilmoitti lopettavansa toimintansa. Vuonna 2002 yhtye kuitenkin palasi konserttilavoille ja julkaisi seuraavana vuonna uuden albumin "Shooting at the Sun". Tämän jälkeen Thunder on julkaissut vielä kolme albumia: "The Magnificent Seventh", "Robert Johnson's Tombstone" ja "Bang!", joista viimeisin on vuodelta 2008. Studioalbumien lisäksi Thunder on julkaissut useita livetallenteita.
Yhtye julkaisi 28. tammikuuta 2009 kotisivuillaan tiedotteen, jonka mukaan se tulee lopettamaan toimintansa heinäkuisen Englannin kiertueen jälkeen. Viimeinen kiertue on nimetty bändin uran loppumista mukaillen 20 Years &amp; Out:ksi.
Oscar Bonavena

Oscar Natalio ”Ringo” Bonavena (25. syyskuuta 1942 Buenos Aires, Argentiina – 22. toukokuuta 1976 Renon lähellä, Nevada, Yhdysvallat) oli ammattinyrkkeilijä. Bonavenasta käytettiin lempinimeä "Ringo", koska hänen kampauksensa oli samantapainen kuin Ringo Starrilla.
Ammattilaisura.
Oscar Bonavena matkusteli edestakaisin Yhdysvaltojen ja synnyinmaansa Argentiinan välillä nyrkkeillen kummassakin ja nauttien menestyksestään.
Bonavena aloitti uransa New Yorkin osavaltiossa toisen maailmansodan sotasankarin, hammaslääkäri Marvin Goldbergin johdolla. "Argentiinan vahva poika" eteni nopeasti urallaan nopeilla tyrmäyksillä, mutta joutui liian aikaisin otteluun kovaa Zora Folleya vastaan ja hävisi pistein. Tämän jälkeen hänen uransa jatkui tyrmäysvoitoin Argentiinassa. Levoton Bonavena joutui kuitenkin kehän ulkopuolella vähän väliä vaikeuksiin: harjoitettuaan "itsepuolustusta", toimittajien nostettua häntä vastaan kanteita hänen rikottuaan heidän kameransa ja muihin "värikkäisiin" tilanteisiin.
Bonavena sai julkisuutta voitettuaan Kanadan mestarin George Chuvalon, ja oteltuaan sen jälkeen kahdesti moukari-iskuista, aggressiivisesti hyökkäävää Joe Frazieria vastaan. Ensimmäisessä kohtaamisessa Bonavena iski tulevan mestarin toisessa erässä kahdesti kanveesiin ennen kuin Frazier ryhdistäytyi ja voitti. WBA:n riistettyä Muhammad Alilta mestaruutensa aseista kieltäytymisen takia Bonavena osallistui kurinpitoelimen vuonna 1967 järjestämään turnaukseen, jonka voittajasta tuli uusi mestari. Bonavena voitti Euroopan mestarin Karl Mildenbergerin pistein Frankfurtissa, Länsi-Saksassa. Sen jälkeen turnauksen tuleva voittaja Jimmy Ellis iski hänet kahdesti kanveesiin Louisvillessä, Kentuckyssa järjestetyssä välierässä ja saavutti ylivoimaisen pistevoiton.
Vuonna 1968 Bonavena haastoi Frazierin uusintaotteluun raskaansarjan mestaruudesta Frazierin kotikaupungissa Philadelphiassa. Bonavena hävisi uuvuttavan viidentoista erän ottelun pistein. Kaksi vuotta myöhemmin hän kohtasi Madison Square Gardenissa entisen mestarin Alin, joka oli palannut kehään kärsittyään kolmivuotisen kilpailukieltonsa. Bonavena onnistui väistelemään useimmat Alin iskut ennen kuin Ali iski viimeisessä, viidennessätoista erässä hänet kolmesti lattiaan.
Hävittyään Alille Bonavena otteli ajoittain seuraavat viisi vuotta. Tappiot Floyd Pattersonille 1972 ja Ron Lylelle 1974 lopettivat nopeasti hänen kilpauransa. Helmikuussa 1976 Bonavena otteli viimeisen kerran urallaan Billy Joineria vastaan Renossa, Nevadassa. Hänen uransa saldo oli 58 voittoa, 9 tappiota ja 1 ratkaisematon.
Kuolema.
Yöelämästä pitävä Bonavena jäi Renon kaupunkiin. Muutamaa kuukautta myöhemmin kuuluisan Mustang Ranch -nimisen bordellin vartija Willard R. Brymer ampui häntä tehokkaalla metsästyskiväärillä kerran rintaan. Bonavena kuoli ilmeisesti heti. Brymer tuomittiin 15 kuukaudeksi vankilaan pikaistuksissa tehdystä taposta.
Oscar Bonavena on haudattu synnyinkaupunkiinsa La Chacaritan hautausmaalle.